Návrh 
na zmenu gestora, termínov plnenia a doplnenia úloh v uzneseniach vlády SR č. 486 z 30. mája 2001 a č.729 z 15. augusta 2001

Vláda  Slovenskej  republiky  svojim  uznesením  číslo  486  zo  dňa 30. mája 2001 (príloha č.1) odsúhlasila Správu o ukončení rokovaní o liberalizácii obchodu medzi Slovenskou republikou a Európskou úniou so spracovanými poľnohospodárskymi výrobkami a  návrh na úpravu koncesných listín  medzi Slovenskou republikou a Európskou úniou.

V bode D.1. uložila ministrovi hospodárstva SR, ministrovi pôdohospodárstva SR a ministrovi zahraničných vecí SR pripraviť finálnu verziu Protokolu 3 o bilaterálnom obchode s dohodnutými spracovanými poľnohospodárskymi výrobkami upravujúceho Európsku dohodu o pridružení SR  k ES do 30. novembra 2001. 

Z uznesenia vlády SR v bode D.1. vyplýva, že gestorom úlohy je minister hospodárstva SR. Vzhľadom na to, že sa jedná o poľnohospodárske komodity a rokovania s EÚ prebiehali za účasti expertov z MP SR navrhujeme vláde Slovenskej republiky zmeniť gestora úlohy prípravy finálnej verzie Protokolu 3 na ministra pôdohospodárstva SR.

V bode C.2. poveruje uznesenie vlády predsedu vlády SR splnomocniť ministra zahraničných vecí a ako alternáta veľvyslanca SR pri EÚ podpísať rozhodnutie Asociačnej rady o zmene Protokolu 3 (týkajúcu sa obchodu so spracovanými poľnohospodárskymi výrobkami) k Európskej dohode zakladajúcej pridruženie medzi Slovenskou republikou na jednej strane a Európskymi spoločenstvami a ich členskými štátmi na druhej strane do 31.decembra 2001.

K plneniu týchto úloh v bodoch D.1. a C.2. predmetného uznesenia č. 486 z 30. mája 2001 je potrebné, aby návrh textu Protokolu 3 odsúhlasila Asociačná rada SR/EÚ. Podľa informácie DG pre rozširovanie prostredníctvom Stálej misie SR pri Európskych spoločenstvách v Bruseli, uvedený protokol zatiaľ nebol predmetom schvaľovania. Keďže tento text musí byť odsúhlasený oboma stranami a zo strany EÚ doteraz nedošlo k odsúhlaseniu tohto návrhu, nebolo možné pripraviť finálnu verziu Protokolu 3.

Na základe toho sa obraciame na vládu Slovenskej republiky s požiadavkou  o  odsúhlasenie   zmeny  termínov  uznesenia  vlády č 486 z 30. mája 2001 v bode D.1. z 30. novembra 2001 na 30. novembra 2002 a v bode C.2. z 31. decembra 2001 na 31. decembra 2002 a v nadväznosti na zmenu týchto termínov odporúčame upraviť ostatné termíny plnenia úloh predmetného uznesenia vlády SR.

V nadväznosti na pripomienku ministerstva financií SR sa obraciame na vládu Slovenskej republiky s požiadavkou o doplnenie uznesenia vlády SR č.486 z 30. mája 2001 v bode D.(vláda SR ukladá...) doplniť úlohy pre ministra pôdohospodárstva podľa predloženého návrhu uznesenia takto:

“vláda Slovenskej republiky ukladá:
ministrovi pôdohospodárstva 

D.4. oznámiť ministerke financií SR deň odsúhlasenia protokolu
Asociačnou radou SR/EÚ

D.5. požiadať ministra zahraničných vecí SR uverejniť oznámenie o
predbežnom vykonávaní Protokolu 3 v Zbierke zákonov SR.

Uznesením vlády SR č.729 z 15. augusta 2001 (príloha č.2) bola odsúhlasená správa o ukončení rokovaní o liberalizácii obchodu s rybami a rybími produktmi medzi Slovenskou republikou a Európskou úniou a návrh na úpravu koncesných listín medzi Slovenskou Republikou a Európskou úniou.

V bode D.1. uložila vláda SR ministrovi hospodárstva SR, ministrovi pôdohospodárstva SR a ministrovi zahraničných vecí SR pripraviť finálnu verziu Protokolu o bilaterálnom obchode s rybami a rybími produktmi upravujúceho  Európsku dohodu  o   pridružení  SR k  ES do 30. novembra 2001.

Z uznesenia vlády SR v bode D.1. vyplýva, že gestorom úlohy je minister hospodárstva SR. Vzhľadom na to, že sa jedná o poľnohospodárske komodity a rokovania s EÚ prebiehali za účasti expertov z MP SR navrhujeme vláde Slovenskej republiky zmeniť gestora úlohy prípravy finálnej verzie Protokolu na ministra pôdohospodárstva SR. 

V bode C.2. uznesenie vlády SR poveruje predsedu vlády SR splnomocniť ministra zahraničných vecí a ako alternáta veľvyslanca SR pri ES podpísať rozhodnutie Asociačnej rady SR/EÚ o zmene Protokolu (týkajúceho sa obchodu s rybami a rybími produktmi) rozširujúceho Európsku dohodu o pridružení SR k ES do 31. decembra 2001.

K plneniu týchto úloh v bodoch D.1. a C.2. predmetného uznesenia vlády č. 729 z 15. augusta 2001 je potrebné, aby návrh textu Protokolu odsúhlasila Asociačná rada EÚ/SR. Podľa informácie DG pre rozširovanie prostredníctvom Stálej misie SR pri Európskych spoločenstvách v Bruseli, uvedený protokol zatiaľ nebol predmetom schvaľovania. Keďže tento text musí byť odsúhlasený oboma stranami a zo strany EÚ doteraz nedošlo k odsúhlaseniu tohto návrhu, nebolo možné pripraviť finálnu verziu Protokolu.

Z tohto dôvodu odporúčame zmenu termínov uznesenia vlády č 729 z 15. augusta 2001 v bode D.1. z 30. novembra 2001 na 30. novembra 2002 a v bode C.2. z 31. decembra 2001 na 31. decembra 2002 a v nadväznosti na zmenu týchto termínov odporúčame upraviť ostatné termíny plnenia úloh predmetného uznesenia vlády SR.

V nadväznosti na pripomienku ministerstva financií SR sa obraciame na vládu Slovenskej republiky s požiadavkou o doplnenie uznesenia vlády SR č.729 z 15. augusta 2001 v bode D.(vláda SR ukladá...) doplniť úlohy pre ministra pôdohospodárstva podľa predloženého návrhu uznesenia takto:

“vláda Slovenskej republiky ukladá:
ministrovi pôdohospodárstva 
D.4. oznámiť ministerke financií SR deň odsúhlasenia protokolu
Asociačnou radou SR/EÚ

D.5. požiadať ministra zahraničných vecí SR uverejniť oznámenie o
predbežnom vykonávaní Protokolu v Zbierke zákonov SR.

Návrh na zmenu gestora a termínov úloh uznesení vlády SR č. 486 z 30. mája 2001 a č. 729 z 15. augusta 2001 nemá finančný, ekonomický, enviromentálny vplyv  ani vplyv na zamestnanosť.